
AVIZ

asupra Proiectului de Lege pentru aprobarea plăţii cotizaţiei anuale în vederea participării la Centrul Internaţional pentru Cercetări Arhivistice, precum şi pentru completarea anexei nr.1 la Ordonanţa Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere şi avizare, cu Proiectul de Lege pentru aprobarea plăţii cotizaţiei anuale în vederea participării la Centrul Internaţional pentru Cercetări Arhivistice, precum şi pentru completarea anexei nr.1 la Ordonanţa Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte, transmis cu adresa nr. PL x 646 din 29 octombrie 2018 şi înregistrat cu nr. 4c- 12/217 din 30 octombrie  2018.
Conform dispoziţiilor art.75 alineatele (1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat iniţiativa legislativă în şedinţa din 24 octombrie 2018 
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 20 noiembrie 2018.
Membrii Comisiei au examinat textul iniţiativei legislative precum şi Avizul favorabil cu observaţii şi propuneri al Consiliului Legislativ, transmis cu nr. 879 din 7 septembrie 2018.
Proiectul de lege are ca obiect de reglementare aprobarea plăţii cotizaţiei anuale în valoare de 100 de euro, începând cu anul 2018, în vederea participării Arhivelor Naţionale ale României din subordinea Ministerului Afacerilor Interne la Centrul Internaţional pentru Cercetări Arhivistice.
În raport de obiectul şi conţinutul reglementării, iniţiativa legislativă face parte din categoria legilor ordinare.
În urma dezbaterilor, Comisia pentru cultură, arte, mijloace de informare în masă a hotărât, cu unanimitatea voturilor parlamentarilor prezenţi, avizarea favorabilă a Proiectului de Lege pentru aprobarea plăţii cotizaţiei anuale în vederea participării la Centrul Internaţional pentru Cercetări Arhivistice, precum şi pentru completarea anexei nr.1 la Ordonanţa Guvernului nr.41/1994 privind autorizarea plăţii cotizaţiilor la organizaţiile internaţionale interguvernamentale la care România este parte.
PREŞEDINTE,

Gigel – Sorinel ŞTIRBU

